Playboy-tydskrif nou slegs digitaalArgieffoto Die manstydskrif Playboy SA gaan voortaan nie meer op die rakke nie, maar slegs op die internet beskikbaar wees. Charl du Plessis, die tydskrif se redakteur, het aan The Times gesê “te veel konserwatiewe lesers” het vir die tydskrif se ondergang gesorg. “Ons is van die verbruiker se kant ingelig dat mense nie gesien wil word wanneer hulle die tydskrif koop nie. Die digitale weergawe is in ŉ meer private spasie en die meeste publikasies is in elk geval ook in die proses om in die digitale rigting in te beweeg,” het hy gesê. Du Plessis het glo ook gesê Suid-Afrikaners is nie soseer konserwatief nie, maar eerder skynheilig. In sy opinie publiseer verskeie ander mans- en vrouetydskrifte erger inhoud as Playboy SA, maar word hulle nie daarvoor gekasty nie. Volgens geouditeerede sirkulasiesyfers het die tydskrif se totale sirkulasie verlede jaar in ŉ stadium tot 3 839 gedaal. Playboy is die eerste keer in Suid-Afrika gepubliseer vanaf Desember 1993 tot 1996, waarna die publikasie weer in Maart 2011 hervat is. – Sapa